Након смрти Стефана II, Борис је сматрао да полаже право на престо свога оца. Према Отону Фрајзиншком, он одлази у Византију. Јован Кинам сведочи да га је Јован II Комнин оженио својом рођаком. Међутим, цар није хтео да му пружи војну помоћ па је Борис, по Отону Фрајзиншком, отишао у Пољску. Болеслав III је био спреман да помогне Борису, јер је хтео савезника против Светог римског царства. Борису су се придружиле и присталице које су избегле из Угарске, као и трупе Кијевске Русије. Уједињена војска напала је Угарску на лето 1332. године. Против њих је Бела Слепи ратовао у савезу са Леополдом III од Аустрије. Мађарско племство верно Бели погубило је све великаше који нису отворено одбили Борисове претензије на престо. У бици која је уследила, уједињена угарско-аустријска војска је на обалама реке Шајо поразила војску Бориса и његових савезника. Борис је тешко поражен, те током Белине владавине више није покушавао да се домогне угарског престола. Његов савезник Болеслав III склопио је мир са Белом тек августа 1335. године.